《依韵和永叔见寄》
宋代·梅尧臣

春风约柳一片西，欲托鸟翼传音稽。
昨朝偶向东城去，草草又音骢马蹄。
长髯御史威正峭，沙堤来坐气吐霓。
我乘小驷虽甚瘦，喜见骖驭犹解嘶。
适闻南都接大尹，笑我出处今何迷。
耻趋捷径身已老，惩羹何用频吹齑。
蛟龙失水等蚯蚓，鳞角虽有辱在泥。
困居废井谁引手，岂得更望青云梯。
笔锋劲发若强弩，余力曾彻七重犀。
倦禽雄雌不饱腹，日暮徒念还巢栖。
大椿朝菌各有尽，此物何怪庄叟齐。
诚知豪侠自快乐，东郊南陌竞斗鸡。
胸中有道无广狭，包括宇宙在一稊。
何时与公去颖尾，湖水漫漫如玻璃。
世间会合固不易，况乃仕宦多相睽。
正似邮亭恋行者，未到止息空歌骊。
我贫尚不给朝夕，焉得负郭置稻畦。
筋骸幸且稍轻健，山水纵好无路跻。
傥公他时买田宅，愿以藜杖从招携。
吾儿诗书不足教，亦以助力於耕犁。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。